पुजारियों ने किया मेज-सोफा लगाने का विरोध; बोले- जमीन पर बैठकर ही होनी चाहिए काउंटिंग
हिमाचल के ऊना जिला के विश्व विख्यात शक्ति पीठ मां चिंतपूर्णी के दरबार में कुछ पुजारियों के विरोध के बाद चिंतपूर्णी मंदिर न्यास के चढ़ावे की गणना नहीं हो सकी।
हिमाचल के शक्तिपीठ चिंतपूर्णी मंदिर में शुक्रवार को चढ़ावे की गिनती नहीं हो सकी। मंदिर के ही कुछ पुजारियों के विरोध के बाद चिंतपूर्णी मंदिर न्यास में आए चढ़ावा की गिनती का काम नहीं हो पाया। पुजारी चिंतपूर्णी मंदिर में चढ़ावे की गिनती के लिए बनाए गए कमरे में मेज और सोफा लगाए जाने से नाराज थे।
विवाद की सूचना मिलने के बाद मौके पर पहुंचे मंदिर न्यास के ट्रस्टी शशि कालिया और छपरोह पंचायत के उपप्रधान संजय कालिया ने भी पुजारियों की आपत्ति का समर्थन किया।
चिंतपूर्णी मंदिर के पुजारी राजन कालिया ने कहा कि सोफा और मेज पर चढ़ावे की गिनती करने से धार्मिक भावनाएं आहत होती हैं। मंदिर में पुजारी और श्रद्धालु जमीन पर बैठकर ही पूजा-अर्चना करते हैं इसलिए चढ़ावे की गिनती भी नीचे बैठकर ही होनी चाहिए। उन्होंने कहा कि काउंटिंग रूम में लगाए गए सोफा और मेज की ऊंचाई मंदिर की पावन पिंडी के बराबर है जो गलत है।
मंदिर अधिकारी ने बुलाई बैठक
पुजारियों का कहना था कि मां चिंतपूर्णी के बराबर कोई भी नहीं हो सकता। ऐसे में काउंटिंग रूम में लगाया गया सोफा और मेज हटाकर, नीचे बैठकर ही चढ़ावे की गिनती की जाए। अगर सोफा और मेज नहीं हटाया जाता तो चढ़ावे की काउंटिंग का काम मंदिर के दूसरे हॉल में की जाए।
उधर पूरे विवाद के बीच मंदिर अधिकारी बलवंत सिंह ने कहा कि मामला उनकी जानकारी में आ गया है। विवाद को सुलझाने के लिए पुजारियों के साथ बैठक की जा रही है।
इसी महीने लगाए गए मेज और सोफा
चिंतपूर्णी मंदिर के अंदर चढ़ावे की गिनती के लिए बने काउंटिंग रूम में इसी महीने कांच की पारदर्शी टेबल और 16 सीटर सोफा लगाया गया। चढ़ावे की गिनती के लिए लगाए गए इस पारदर्शी मेज की कीमत लगभग डेढ़ लाख रुपए है और जिसे SBI ने लगवाया। इसी तरह सोफा PNB के सौजन्य से लगाया गया।
बालकनाथ मंदिर से लिया आइडिया 
मंदिर के काउंटिंग रूम में यह बदलाव दियोटसिद्ध के मशहूर बाबा श्रीबालकनाथ मंदिर को देखकर किया गया। बालकनाथ मंदिर में आने वाले चढ़ावे की गिनती इसी तरह के टेबल पर रखकर की जाती है। चिंतपूर्णी मंदिर ट्रस्ट के कुछ सदस्यों ने वित्त एवं लेखाधिकारी की अगुवाई में दियोटसिद्ध जाकर ये व्यवस्था देखी और उसके बाद यहां यही व्यवस्था लागू की गई। उस समय मंदिर अधिकारी बलवंत सिंह पटियाल ने कहा था कि पारदर्शी टेबल और सोफा लगाने से चढ़ावे की गिनती करने वाले कर्मचारियों के काम में पारदर्शिता आएगी।